Raketin jättövanat ovat värikkäitä pilviä, jotka näkyvät auringon ollessa horisontin alapuolella. Jättövanat voivat leijua niin korkealla ilmakehässä, että aurinko paistaa niihin vaikka maanpinnalla olisi jo täysin pimeää. Ne ovat havaittavissa pitkään laukaisun jälkeen. Värit syntyvät auringon valon sirotessa vanojen pienissä jääkiteissä.



Suomessa on pääasiassa havaittu kahdesta eri paikasta tulevia raketti-ilmiöitä. Toinen niistä ovat Vienanmereltä ja Jäämereltä sukellusveneistä tehdyt laukaisut. Ne käyttävät kiinteää polttoainetta josta syntyy värikkäitä pilviä.



Toinen raketti-ilmiöiden lähde on Plesetskin laukaisualue Venäjällä. Sieltä tehdään muutama laukaisu vuosittain. Näissä laukaisuissa käytetään yleensä nestemäisiä polttoaineita, jolloin pilvet ovat vähemmän näyttäviä.



Raketin jättövanan näkymiseen vaikuttaa se, mihin aikaan laukaisu tehdään ja minne tuulet puhaltavat. Kaikista paras on noin kello 3-5 Suomen aikaa, jolloin pilvi ehtii hieman levittäytyä ja loistaa idästä tulevassa aamuauringossa silloin kun Suomessa on vielä pimeää tai hämärää.



Raketti-ilmiöitä on 2000-luvun ensimmäisen vuosikymmenen kuluessa havaittu vuosittain keskimäärin yksi tai kaksi Suomesta. Tämän jälkeen on kuitenkin ollut hiljaisempaa.

Rakettilaukaisun jättövana. Kuva on otettu Oulunsalossa. Kuva Jarmo Moilanen.